সোমবার ওভালে সেঞ্চুরি হওয়ার সঙ্গে সঙ্গে দেখলাম, পুরো মাঠ উঠে দাঁড়িয়ে কুককে অভিনন্দন জানাচ্ছে। সেখানে ব্রিটিশ দর্শকদের পাশে ভারতীয় দর্শকও ছিলেন। কুকের শেষ ইনিংসটাও বুঝিয়ে দিয়ে গেল, কেন ইংল্যান্ড ওপেনারের ব্যাটিংকে ধ্রুপদী অ্যাখ্যা দেওয়া চলে। উইকেটের চারদিকে স্ট্রোক খেলেছেন। স্ট্রেট ড্রাইভ থেকে ফ্লিক— সবই দেখা গিয়েছে তাঁর ব্যাটিংয়ে। আরও একটা জিনিস দেখা গেল। সেটা হল, কিছু করে দেখানোর মানসিকতা। জীবনের শেষ ইনিংস খেলছি, কিছু একটা করে দেখাতেই হবে। এই ছিল কুকের মন্ত্র। কুক যে শুধু ব্যাটিং দিয়েই বাকিদের অনুপ্রাণিত করে এসেছেন, তা কিন্তু নয়। একটা উদাহরণ দিই। বেশির ভাগ দলের ক্ষেত্রেই দেখা যায়, দলের সব চেয়ে তরুণ ক্রিকেটার বা সদ্য সুযোগ পাওয়া ক্রিকেটারদেরই ক্যাপ্টেন পাঠিয়ে দিচ্ছেন ফরোয়ার্ড শর্ট লেগে ফিল্ডিং করতে। সিনিয়র ক্রিকেটার, বিশেষ করে তিনি যদি ওপেনার হন, তা হলে তো ওই জায়গা থেকে একশো হাত দূরে থাকবেন। কিন্তু এখানেও কুক ব্যতিক্রম। তিনি ক্রিকেট জীবনের সায়াহ্নে এসেও ফরোয়ার্ড শর্ট লেগে ফিল্ড করতে দ্বিধা বোধ করেননি। পরে আবার ইনিংস ওপেন করতেও নেমেছেন। দলের সিনিয়র ক্রিকেটার যদি এতটা স্বার্থত্যাগ করতে পারেন, তা হলে জুনিয়ররা তো অনুপ্রাণিত হবেনই।